《送赵清臣善湘明府民谣六韵》
宋代·孙应时

秘图山上古姚州，山色江光簇画楼。
更鼓分明庭少事，桁杨间冷狱无囚。
民言总信清如水，天赐常教大有秋。
人物襟怀何洒落，词章翰墨更风流。
朝廷久合登刘向，父老知难挽邓侯。
翠窦新泉探静乐，公名长与此泉流。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。